REGOLAMENT TAL-KUMMISSJONI (KE) Nru 356/2005
ta' l-1 ta' Marzu 2005
li jistabbilixxi regoli dettaljati għall-immarkar u għall-identifikazzjoni ta’ rkaptu tas-sajd passiv u tat-tkarkir bit-travu
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2847/93 tat-12 ta’ Ottubru 1993 li jistabbilixxi sistema ta’ kontroll applikabbli għall-politika tas-sajd komuni (1), u b’mod partikolari l-Artikoli 5(c) u 20a (3) tiegħu,
Billi:
(1)
Il-monitoraġġ u l-ispezzjonijiet ta’ attivitajiet tas-sajd, b’mod partikolari ta’ ċerti miżuri ta’ konservazzjoni tekniċi, li jispeċifikaw fost l-oħrajn id-daqsijiet tal-malji tax-xbieki, il-limitazzjonijiet tal-perjodi tas-sajd u karatteristiċi oħrajn ta’ rkaptu tas-sajd passiv huma meħtieġa. Għal dan il-għan, l-irkaptu tas-sajd użat mill-bastimenti tas-sajd għandu jkun jista’ jiġi identifikat u kkontrollat faċilment. Sabiex tiġi żgurata l-konformità ma’ dawk ir-rekwiżiti, għandhom jiġu stabbiliti regoli dettaljati għall-immarkar u l-identifikazzjoni ta’ ċertu rkaptu tas-sajd użat minn bastimenti tal-Komunità jew fl-ibħra tal-Komunità.
(2)
Għal implimentazzjoni adegwata ta’ dan ir-regolament, huwa xieraq li l-użu ta’ rkaptu tas-sajd li ma jikkonformax mar-rekwiżiti stabbiliti fih, kif ukoll il-ġarr abbord ta’ rkaptu li ma jikkonformax ma’ ċerti dispożizzjonijiet ta’ dan ir-Regolament, ikun ipprojbit.
(3)
Il-miżuri previsti f’dan ir-Regolament huma skond l-opinjoni tal-Kumitat ta’ Ġestjoni għas-Sajd u l-Akwakultura,
ADOTTAT DAN IR-REGOLAMENT:
KAPITOLU I
DISPOŻIZZJONIJIET ĠENERALI
Artikolu 1
Suġġett
Dan ir-Regolament jistabbilixxi regoli dettaljati għall-immarkar u l-identifikazzjoni ta’ rkaptu tas-sajd passiv u tat-tkarkir bit-travu.
Artikolu 2
Ambitu
1. Dan ir-Regolament għandu japplika għal bastimenti tas-sajd tal-Komunità u għal bastimenti li jtajru l-bandiera ta’ pajjiżi terzi li jistadu fl-ibħra tal-Komunità.
2. Dan ir-Regolament għandu jkun mingħajr ħsara għar-regoli applikati minn Stati Membri Kostali fl-ibħra taħt is-sovranità tagħhom għall-għanijiet tar-regolazzjoni ta’ traffiku marittimu jew maħsubin biex jimmarkaw id-delimitazzjoni ta’ żoni għall-għanijiet tal-protezzjoni ta’ l-ambjent.
Artikolu 3
Definizzjonijiet
Għall-għanijiet ta’ dan ir-Regolament, għandhom japplikaw id-definizzjonijiet li ġejjin:
(a)
“irkaptu passiv” tfisser:
(i)
konzijiet;
(ii)
għeżula, xbieki tat-tħabbil, pariti, għeżula tal-mitlaq li jistgħu jikkonsistu minn xibka separata waħda jew aktar mgħammra bi ħbula minn fuq, minn isfel u minn waħda għall-oħra, u jistgħu jkunu mgħammra b’tagħmir għall-ankraġġ, li jżomm fil-wiċċ u għan-navigazzjoni.
(b)
“tkarkir bit-travu” tfisser tkarkir fejn l-irkaptu tas-sajd jiġi rmunkat minn bomi li joħorġu ’l barra mill-bord tal-bastiment.
Artikolu 4
Projbizzjoni
1. L-użu għas-sajd ta’ rkaptu passiv, ta’ bagi u ta’ rkaptu ta’ tkarkir bit-travu li ma jkunux immarkati u identifikabbli skond id-dispożizzjonijiet ta’ dan ir-Regolament għandu jkun projbit.
2. Għandu jiġi pprojbit il-ġarr abbord ta’:
(a)
bomi ta’ rkaptu tat-tkarkir bit-travu li ma jkollhomx fuqhom l-ittri u n-numri tar-reġistrazzjoni esterni skond l-Artikolu 5;
(b)
irkaptu passiv li m’huwiex ittikkettat skond l-Artikolu 7;
(ċ)
bagi li m’humiex immarkati skond l-Artikolu 10.
KAPITOLU II
TKARKIR BIT-TRAVU
Artikolu 5
Responsabbiltajiet dwar it-tkarkir bit-travu
Il-kaptan ta’ bastiment tas-sajd jew persuna maħtura minnu għandhom jiżguraw li kull boma ta’ xbiek tat-tkarkir tal-qiegħ li tkun armata u tinġarr abbord jew li tintuża għas-sajd ikollha espost b’mod permanenti l-ittri u n-numri tar-reġistrazzjoni esterni tal-bastiment li tkun tappartjeni għalih, fuq il-boma jew fuq is-saqajn ta’ kull boma.
KAPITOLU III
IRKAPTU PASSIV
Artikolu 6
Responsabbiltajiet dwar irkaptu passiv
Il-kaptan ta’ bastiment tas-sajd jew persuna maħtura minnu għandhom jiżguraw li kull irkaptu passiv - li jinżamm abbord jew li jintuża għas-sajd ikun immarkat b’mod ċar u identifikabbli, skond id-dispożizzjonijiet ta’ dan il-Kapitolu.
Artikolu 7
Turija ta’ l-identifikazzjoni
Kull irkaptu passiv użat għas-sajd għandu jkollu espost b’mod permanenti l-ittri u n-numri tar-reġistrazzjoni esterni li jkunu jidhru fuq il-qafas tal-bastiment li l-irkaptu jkun jappertjeni għalih:
(a)
fuq tikketta mwaħħla ma’ l-ewwel ringiela fuq in-naħa ta’ fuq fiż-żewġt itruf ta’ kull irkaptu passiv;
(b)
għal irkaptu passiv li jaqbeż mil nawtiku, fuq tabelli mwaħħlin ma’ l-ewwel ringiela fuq in-naħa ta’ fuq ta’ l-irkapru passiv f’intervalli regolari li ma jaqbżux mil nawtiku b’tali mod li l-ebda parti ta’ l-irkaptu passiv li testendi għal iktar minn mil nawtiku tibqa’ mhux immarkata.
Artikolu 8
Tikketti
1. Kull tikketta għandha tkun:
(a)
magħmula minn materjal li jiflaħ għall-istrapazz;
(b)
imwaħħla sew ma’ l-irkaptu;
(ċ)
wiesgħa mill-inqas 65 millimetru;
(d)
twila mill-inqas 75 millimetru.
2. L-ittri u n-numri esposti fuq kull tikketta m’għandhomx jitħassru, jiġu mmodifikati jew jitħallew isiru ma jinqrawx.
KAPITOLU IV
BAGI
Artikolu 9
Responsabbiltajiet dwar bagi
Il-kaptan ta’ bastiment tas-sajd jew il-persuni maħtura minnu għandhom jiżguraw li ż-żewġ bagi li jimmarkaw it-truf u l-bagi intermedjarji użati bħala markaturi, mgħammra skond l-Anness, ikunu marbutin ma’ kull irkaptu passiv użat għas-sajd u jintużaw skond id-dispożizzjonijiet ta’ dan il-Kapitolu.
Artikolu 10
Turija ta’ l-identifikazzjoni
1. Kull baga li timmarka t-tarf u kull baga intermedjarja għandu jkollhom espost l-ittri u n-numri tar-reġistrazzjoni esterni fuq il-buq tal-bastiment li jappertjenu għalih kif ġej:
(a)
l-ittri u n-numri għandhom jintwerew kemm jista’ jkun ’il fuq possibbli mill-ilma sabiex ikunu jidhru b’mod ċar;
(b)
f’kulur li jikkuntrasta mal-wiċċ li fuqu jkunu qegħdin jiġu esposti.
2. L-ittri u n-numri esposti fuq il-bagi markaturi m’għandhomx jitħassru, jiġu mmodifikati jew jitħallew isiru ma jinqrawx.
Artikolu 11
Ħbula
1. Il-ħbula li jgħaqqdu l-bagi ma’ l-irkaptu passiv għandhom ikunu ta’ materjal li jiflaħ għall-ilma, jew għandhom ikunu mgħammra bil-piżijiet.
2. Il-ħbula li jgħaqqdu l-bagi li jimmarkaw it-tarf ma’ kull irkaptu għandhom jitwaħħlu fit-truf ta’ dak l-irkaptu.
Artikolu 12
Bagi li jimmarkaw it-tarf
1. Bagi li jimmarkaw it-tarf għandhom jintużaw b’tali mod li kull tarf ta’ l-irkaptu jkun jista’ jintagħraf fi kwalunkwe ħin.
2. L-arblu ta’ kull baga li timmarka t-tarf għandu jkollu għoli ta’ mill-inqas 2 metri ’il fuq mil-livell tal-baħar imkejjel min-naħa ta’ fuq tas-sufrun.
3. Bagi li jimmarkaw it-tarf għandhom ikunu kkuluriti, iżda ma jistgħux ikunu ħomor jew ħodor.
4. Kull baga li timmarka t-tarf għandha tinkludi:
(a)
bandiera waħda jew tnejn rettangolari li l-ġnub tagħhom ikunu mill-inqas 40 ċentimetru; fejn ikunu meħtieġa żewġ bnadar fuq l-istess baga, id-distanza bejniethom għandha tkun mill-inqas 20 ċentimetru; id-distanza bejn l-ilma u l-ewwel bandiera għandha tkun mill-inqas 80 ċentimetru; bnadar li jindikaw l-estremitajiet ta’ l-istess xbiek għandhom ikunu ta’ l-istess kulur, li ma jistax ikun abjad, u ta’ l-istess daqs;
(b)
sors ta’ dawl wieħed jew tnejn, liema dawl għandu jkun isfar, għandu jagħti leħħa kull ħames sekondi (F1 Y5s) u jkunu jidher minn distanza ta’ mhux inqas minn żewġ mili nawtiċi;
(ċ)
sinjal fuq l-estremità tan-naħa ta’ fuq tal-baga li għandu jkun sfera ta’ dijametru ta’ mill-inqas 25 ċentimetru li jkollha fuqha faxxa waħda li tixgħel jew anki tnejn. Dawn il-faxex m’għandhomx ikunu ħomor jew ħodor u għandhom ikunu wiesgħin mill-inqas 6 ċentimetri. Jista’ jintuża riflettur tar-radar sferiku bħala s-sinjal fuq in-naħa ta’ fuq tal-baga;
(d)
rifletturi tar-radar li jagħtu uku li jwassal sa mhux inqas minn żewġ mili nawtiċi.
Artikolu 13
Twaħħil ta’ bagi li jimmarkaw it-tarf
Bagi li jimmarkaw it-tarf għandhom jitwaħħlu ma’ rkaptu passiv bil-mod kif ġej:
(a)
il-baga fil-medda tal-punent (jiġifieri ż-żona delimitata permezz ta’ nofs iċ-ċirku tal-boxxla li tibda min-Nofsinhar, tgħaddi mill-Punent u tasal sat-Tramuntana) għandha tkun mgħammra b’żewġ bnadar, żewġ faxex li jixegħlu, żewġt idwal u tikketta skond l-Artikolu 8.
(b)
il-baga fil-medda tal-Lvant (jiġifieri ż-żona delimitata permezz ta’ nofs iċ-ċirku tal-boxxla li tibda mit-Tramuntana, tgħaddi mil-Lvant u tasal sa Nofsinhar) għandha tkun mgħammra b’bandiera waħda, faxxa waħda li tixgħel, dawl wieħed u tikketta skond l-Artikolu 8.
It-tikketta għandu jkollha l-informazzjoni li tinsab fl-Artikolu 10.
Artikolu 14
Bagi intermedjarji
1. Bagi intermedjarji użati bħala markaturi għandhom jitwaħħlu ma’ rkaptu passiv li jestendi iktar minn mil nawtiku.
2. Bagi intermedjarji użati bħala markaturi għandhom jintużaw f’distanzi ta’ mhux iktar minn mil nawtiku b’tali mod li l-ebda parti ta’ l-irkaptu passiv li testendi għal iktar minn mil nawtiku tibqa’ mhux immarkata.
3. Bagi intermedjarji użati bħala markaturi għandu jkollhom l-istess karatteristiċi bħal dawk tal-baga li timmarka t-tarf fil-medda tal-Lvant minbarra dawn li ġejjin:
(a)
il-bnadar għandhom ikunu bojod;
(b)
kull ħames baga intermedjarja użata bħala markatur għandha tiġi mgħammra b’riflettur tar-radar li jagħti eku li jwassal għal mill-inqas żewġ mili nawtiċi.
KAPITOLU V
DISPOŻIZZJONI FINALI
Artikolu 15
Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu f'Il-Ġurnal Uffiċjali ta’ l-Unjoni Ewropea.
Huwa għandu japplika mill-1 ta’ Ottubru 2005.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 1 ta' Marzu 2005.